钦定古今图书集成/理学汇编/文学典/第097卷 > 汤引𪟝
## 钦定古今图书集成/理学汇编/文学典/第097卷 > 汤引𪟝

按《明外史》本传：“引𪟝，字公让，东瓯王和曾孙也。读书
过目成诵，好谈天下事，与人语不合，辄骂辱，或拳搏
之。游江阴，见民恶其令，率少年上听事，反缚之，状其
罪于上官。上官大骇，并收下狱。数岁，赦还，巡抚周忱
送补应天诸生。甫七日，忤京尹，为所笞，走出学门，题
诗扉上，遂弃诸生，游江湖间。景泰初，诏求将才，忱以”
引𪟝应。召入都，试于兵部尚书于谦。咨以古今将略
及诸史中事，应答无爽。谦大称异，言于朝，授锦衣百
户。会方择人使瓦剌，即擢千户，副杨善、赵荣偕行。既
抵可汗脱脱不花所，问中朝事。荣语稍迟，引𪟝掀髯，
对甚悉。时箕踞岸帻，以示无惧。归二年，尚书胡濙等
应诏举将材，擢忠义前卫署指挥佥事。时瓦剌已讲
好，塞上久息兵，诸将又忌引𪟝材，不令治事，郁郁无
所见。乃放意诗酒，日与刘溥、王淮辈唱和为乐。天顺
中，锦衣侦事者摭引𪟝旧过以闻。下诏狱，落职为民，
荷杖出都门。故人唁之，仰天大笑曰：“子以一指挥为
足荣汤生邪？”掉头去不顾。宪宗立，复故官。成化三年
以荐擢署都指挥佥事，为延绥东路右参将，分守孤
山堡。孤山最当寇冲，又无城郭，寇岁数入，守将黜谪
相踵。引𪟝奉诏，叹曰：“噫吾死矣！”既至，草奏数千言，请
筑城聚粮，增壮士戍守。未报，寇大至。引𪟝方病，力疾
上马，率指挥赵昊等御之，陷伏死，昊走还。事闻，赠祭
如制。明世武将能文者，郭登、俞大猷、戚继光之属，以
功名显，而《引𪟝》以诗著。

按《江南通志》：“引𪟝，字公让，中都人，居丹徒。尚书周忱
巡抚南畿，荐其才，累官都指挥佥事，充参将，守延绥。
寇入，往御之，被害。引𪟝才性敏捷，赋诗数十韵，能立
就。所著有《风雅遗音》《蛙池鼓吹》《五云漫稿》《演雅新声》
《六体香奁》《东谷遗稿》。”